2. OIKEUSPERUSTA

OSD-direktiivin 25 artiklan mukaan komission on julkaistava vuosittainen kertomus merellä tapahtuvan öljyn- ja kaasunporaustoiminnan turvallisuudesta ja ympäristövaikutuksista jäsenvaltioiden sille toimittamien tietojen perusteella. Jäsenvaltioiden on toimitettava komissiolle vuosittainen kertomus, jossa on OSD-direktiivin liitteessä IX (3 kohta) määritetyt tiedot.

Jäsenvaltioiden 25 artiklan nojalla toimittamissa vuosittaisissa kertomuksissa on oltava vähintään seuraavat tiedot:

a) laitteistojen lukumäärä, ikä ja sijainti

b) suoritettujen tarkastusten ja tutkintojen lukumäärä ja tyyppi, mahdolliset täytäntöönpanotoimet tai tuomiot

c) tiedot vaaratilanteista 23 artiklassa vaaditun yhteisen raportointijärjestelmän mukaisesti

d) merkittävät muutokset meriä koskevassa sääntelykehyksessä

e) merellä tapahtuvan öljyn- ja kaasunporaustoiminnan suorituskyky.

Määräaika, johon mennessä jäsenvaltioiden on julkaistava vaaditut tiedot, on raportointikautta seuraavan vuoden kesäkuun 1. päivä (esimerkiksi 1. kesäkuuta 2017 vuoden 2016 osalta).

Jäsenvaltioiden on käytettävä raportoinnissa yhteistä mallia, joka on vahvistettu komission 13 päivänä lokakuuta 2014 antamassa täytäntöönpanoasetuksessa (EU) N:o 1112/2014. Tässä täytäntöönpanoasetuksessa määritellään yhteiset mallit suuronnettomuusvaarojen indikaattoreita koskevien tietojen jakamiseksi merellä toimivien öljyn- ja kaasunporauslaitteistojen toiminnanharjoittajien ja omistajien kesken sekä suuronnettomuusvaarojen indikaattoreita koskevien tietojen julkaisemiseksi jäsenvaltioiden toimesta. Komission 25. marraskuuta 2015 antamassa ohjeasiakirjassa, jonka on laatinut ja josta on sopinut merellä tapahtuvasta öljyn- ja kaasunporauksesta Euroopan unionissa vastaavien viranomaisten ryhmä, annetaan tarkempia lisätietoja täytäntöönpanoasetuksesta ja selitetään, miten raportointimallia käytetään käytännössä.

3. MENETELMÄ JA JÄSENVALTIOILTA SAATAVAT TIEDOT

OSD-direktiivin liitteen IX (3 kohta) mukaisesti jäsenvaltiot ovat velvollisia toimittamaan selkeästi määritettyjä ja suppeita tietoja vaaratilanteista merialueiden öljy- ja kaasusektorillaan käyttäen täytäntöönpanoasetuksessa (EU) N:o 1112/2014 vahvistettuja malleja. Toimitettavien tietojen on sisällettävä tietoja EU:ssa merellä toimivista öljyn- ja kaasunporauslaitteistoista, esimerkiksi niiden lukumäärä, tyyppi, sijainti ja ikä. Jäsenvaltioiden kertomuksissa on myös ilmoitettava merellä tehtyjen tarkastusten, tutkintojen ja täytäntöönpanotoimien lukumäärä, vaaratilanteiden lukumäärä luokkaa kohti sekä loukkaantumisten lukumäärä.

Yksittäisiä jäsenvaltioita koskevien tietojen lisäksi komissio on arvioinut alueiden tuloksia turvallisuuden alalla. Tässä tarkoituksessa komissio sisällyttää Saksan, Tanskan, Ranskan, Yhdistyneen kuningaskunnan, Irlannin ja Alankomaat ”Pohjanmeren ja Atlantin ryhmään”, Espanjan, Kreikan, Kroatian, Italian ja Maltan ”Välimeren ryhmään”, Bulgarian ja Romanian ”Mustanmeren ryhmään” ja Latvian ja Puolan ”Itämeren ryhmään”.

Vuosittaista turvallisuutta koskevaa kertomustaan varten komissio on käyttänyt Alankomaiden, Bulgarian, Espanjan, Irlannin, Italian, Kreikan, Kroatian, Kyproksen, Puolan, Romanian, Saksan, Tanskan ja Yhdistyneen kuningaskunnan toimittamia tietoja. Muut jäsenvaltiot eivät toimineet merellä tapahtuvan öljyn- ja kaasunporauksen sektorilla tai eivät toimittaneet tämän kertomuksen kannalta merkityksellisiä tietoja.

Yhdistynyttä kuningaskuntaa lukuun ottamatta kaikki merellä tapahtuvaa öljyn- ja kaasunporaustoimintaa harjoittavat jäsenvaltiot toimittivat täysimääräiset tiedot laitteistoistaan. Yhdistynyt kuningaskunta sen sijaan rajasi osat merellä tapahtuvan toiminnan turvallisuutta koskevasta kertomuksestaan laitteistoihin, joista oli tehty riskinarviointiasiakirjojen sääntelyllinen tarkastelu (OSD-direktiivin 42 artiklan 2 kohta). Näin ollen Yhdistyneeltä kuningaskunnalta saadut tutkintoja, täytäntöönpanotoimia, tietoja vaaratilanteista ja merellä tapahtuvan toiminnan suorituskykyä koskevat tiedot liittyvät ainoastaan 129 laitteistoon kokonaismäärän ollessa 225.

Arvioidakseen jäsenvaltioiden tuloksia turvallisuuden alalla komissio on verrannut vaaratilanteita ja suuronnettomuuksia merellä tapahtuvan öljyn- ja kaasunporaustoiminnan henkilöstön lukumäärään ja työtunteihin.

4. MERELLÄ TAPAHTUVAN ÖLJYN- JA KAASUNPORAUKSEN SEKTORI EUROOPAN UNIONISSA

4.1 Laitteistot ja tuotanto

Selvä enemmistö EU:n vesillä toimivista merellä olevista laitteistoista sijaitsee Pohjanmerellä, etenkin Yhdistyneessä kuningaskunnassa ja Alankomaissa (noin 38 prosenttia ja 26 prosenttia EU:n vesillä toimivista merellä olevista laitteistoista). Välimerellä Italia on aktiivisin jäsenvaltio, ja seuraavana tulee Kroatia. Mustanmeren alueella Romanialla on merellä toimivaa öljyn- ja kaasunporausteollisuutta, ja Bulgaria on käynnistänyt merialueiden öljyn ja kaasun etsintätoiminnan. Itämeren rannikon jäsenvaltioilta saatujen kertomusten mukaan vain Puola tuottaa merellä öljyä ja kaasua tällä alueella (ks. taulukko 1).